钦定古今图书集成/明伦汇编/官常典/第406卷 > 展喜
## 钦定古今图书集成/明伦汇编/官常典/第406卷 > 展喜

按《左传》，僖公二十六年春，齐师侵我西鄙，讨是二盟
也。夏，齐孝公伐我北鄙，卫人伐齐，洮之盟故也。公使
展喜犒师，使受命于展禽。齐侯未入竟，展喜从之，曰：
“寡君闻君亲举玉趾，将辱于鄙邑，使下臣犒执事。”齐
侯曰：“鲁人恐乎？”对曰：“小人恐矣，君子则否。”齐侯曰：“室
如悬罄，野无青草，何恃而不恐？”对曰：“恃先王之命。昔”
周公、太公股肱周室，夹辅成王。成王劳之而赐之盟，
曰：“世世子孙，无相害也。载在盟府，太师职之。桓公是
以纠合诸侯而谋其不协，弥缝其阙，而匡救其灾，昭
旧职也。”及君即位，诸侯之望曰：“其率桓之功”，我敝邑
用不敢保聚。曰：“岂其嗣世九年，而弃命废职，其若先
君何？”君必不然，恃此以不恐。齐侯乃还。